Nie "Goed" Nie… Wel Woorde – hier "blok" ek!
Nie "Goed" Nie… Wel Woorde
Ek weet rerig nie of dit 'n stadium is waardeur ouer vrouens gaan nie, maar ek kan die oormaat van goed net nie meer verdra nie.
My seun het besluit hy maak skoon by hom, hy is 'n opgaarder en dit opsigself maak my mal, want hy bly in 'n kothuis op ons erf. En boonop ongewoon sentimenteel vir 'n man. Maar dankie tog daar is goeie voornemens van skoonmaak.
Nou ja, hy maak al skoon vanaf die 1ste week in Desember en het vandag uiteindelik sy kind se kamer getakel. Ek het reeds vir hom gesê hy moet asb minder maak.
Ek haat die feit dat haar kamer soos 'n speelgoedwinkel lyk. Almal koop en koop speelgoed. Die oordadigheid maak my mal. Laat sy self uitgooi en dit wat mooi en skoon is in 'n doos gooi en dan vat julle dit na die kinderhuis. Die kinders het niks, hierdie oormaat maak my dood.
Met elke verjaarsdag en Kersfees sê ek asb, asb nie speelgoed nie, 'n kleertjie of 'n boek sal baie meer waarde hê! Net nie speelgoed nie, die goed het geen waarde met als waarmee sy ingestop word nie, sy weet nie waarmee om te speel nie!!
Hy maak skoon ja, dit doen hy, maar hy dra als oor na haar kamer in my huis. En met die aksie stoot hy net my moermeter op, ek wil nie als in my huis hê nie, skel ek in my kop. Gooi weg, gee weg…maar asb nie in my huis nie en ook nie in ons karre se huis nie!!
Ek dink aan myself, ek hou daarvan om te gee, maar ontvang, asb moet nie vir my "goed" gee nie. Ekself het alreeds te veel "goed". Ja, vlg wereldstandaarde is ek en my man skatryk, ek het goed, baie goed. Maar ek is op 'n plek in my lewe wat ek rerig nie nog goed wil hê nie. Ek is gatvol vir al die "kaggelkakkies" waarmee ek myself omring omdat die of daai dit vir my gegee het, hulle moet my waardering asb tog net raaksien as dit oral rondstaan.
Maar ai, die stof ensovoorts doen dit nie meer vir my nie. Ek kry deesdae elke 3 maande 'n bevlieging en gooi dit uit, of dit wat ek nie meer kan uitdeel nie. NIKS VAN DIE GOED IN DIE WINKELS TREK MY MEER AAN NIE, al wat ek sien is al die onderhoudwerk wat daarmee gepaardgaan, en ek ril daarna en stap net mooitjies verby.
Maar wat soek jy dan vir jou spesiale dae, wonder julle seker?
Ek soek woorde vasgevang op papier, in die vorm van 'n mooi brief. Spesiaal net vir my geskryf, liefdesbriewe of net gewone praat briewe – wat ek in 'n mooi dosie kan bêre en elke nou en dan weer kan gaan lees. Ek soek briewe van my kleinkind, van my kinders, van my vriendinne en vriende, van my stokou pa, en bo als sou ek wat wou gee vir 'n brief van my liewe mamma wat nie meer is nie. Ek soek briewe, handgeskrewe woorde, vasgevang in tyd.
Ek is 'n woordmens, nog altyd. Ja, dit het my ookal in groot moeilikheid gebring, maar nogsteeds is daai woorde op papier vir my van die kosbaarste besittings ooit, dit is myne, en dit is vir my alleen! En dit soek ek vir my spesiale dae, net dit!
En as jy nou rerig nie 'n skryfmens is nie kan jy my maar ietsie sout te ete gee, met 'n bottel Merlot daarby – even 'n tjeep Merlot sal 'n ysbreker wees of 'n stukkie mooi musiek.
En as jy dalk die dag iets van my ontvang wat jyself dalk vir my gegee het, weet net dit is ge-re-gift met baie, baie groot liefde en weet daarby die tyd toe ek myself nog omring het met goed, het ek dit elke oomblik geniet….maar nou is dit 'n volgende se beurt om dit te geniet en dan met deernis terug aan my te dink, elke keer wat jou oog dit vang…
Doos = houer waarin jy goed berg
Moermeter = iets stoot my b/d op
Gatvol = genoeg gehad/gekry
Kaggelkakkies = allerhande tierlantyntjies.
Dosie = 'n mooi boksie met 'n lintjie daarom gebind
Merlot = my gunsteling rooiwyn
Tjeep = goedkoop of prys/brand, maak nie juis saak nie
Re-gift = stukkie van my wat jy dalk huidiglik meer sal geniet of kosbaarder vind, as wat ek huidiglik doen
Januarie 3, 2017
12 thoughts on "Nie "Goed" Nie… Wel Woorde"
Januarie 4, 2017 at 7:45 vm
Ek dink dis hoekom ek rakke en rakke vol woorde het!
My boeke is van my kosbaarste besittings. En dan het ek nog joernale en my velle papier woorde wat ek op my ou tikmasjien tik. My manne dink natuurlik ek is mal, maar dis wat spesiaal is vir my!
Januarie 4, 2017 at 10:57 vm
Ek wou ook vandag 'n blog oor minder maak geskryf het (ek trek die einde van die maand). Nou het jy dit so lekker beskryf, ek hoef niks meer te sê nie. Laat ek net sê – ek het twee charity shops ontdek naby ons, en daarmee sal ek eers volstaan.
Januarie 11, 2017 at 6:35 nm
Ek hou van die salvation army, hulle doen sulke goeie werk…
Januarie 11, 2017 at 6:57 nm
Ek het hulle nog nie hier rond gewaar nie. Ons het vandag die eerste klomp beddegoed by die Lions Club in Hibberdene afgelaai.
Januarie 11, 2017 at 8:43 nm
Netso goed…klink my daar is meer as ek wat wil leegmaak…
Januarie 12, 2017 at 6:49 vm
Ek is soms verbysterd oor die goed waarmee ek van dorp tot dorp trek. Ek is nog meer verbysterd oor dit wat intussen aangeteel het!
Januarie 4, 2017 at 12:06 nm
Ja ek dink tog dit het te doen met ouer word.
Januarie 4, 2017 at 4:40 nm
Ek sit heeltyd in my mou vir jou skrywe en glimlag, WANT EK VOEL OOK SO.
Januarie 6, 2017 at 8:41 nm
Nee kyk, as mens al daai goed so netjies en kunstig rangskik soos jy, dan mag jy maar baie hê! (Ag, en van een ouma aan 'n ander: wees tog versigtig met jou kleindogtertjie se goed minder maak – mens weet mos nooit watter dingetjie beteken vir haar ekstra baie nie!)
Januarie 6, 2017 at 8:56 nm
Ek sal beslis my bes probeer en seker maak dat sy wel afskeid daarvan wil neem. Dankie vir die goeie raad…
Januarie 11, 2017 at 1:52 nm
My kind vra des ek moet bietjie lysie gee van my kersfees wishlist. Ek spring dadelik weg met klomp titels v boeke. Se die filistyn wragtig: ma het al te veel boeke!!!! Ek was amper dood. Het toe darem wel n boek gekry. Vir dit het ek altyd plek.